KIRJALLINEN KYSYMYS E-3139/00 esittäjä(t): Jacques Poos (PSE) komissiolle. Öljykriisi.



Virallinen lehti nro 163 E , 06/06/2001 s. 0041 - 0042



KIRJALLINEN KYSYMYS E-3139/00 esittäjä(t): Jacques Poos (PSE) komissiolle (6. lokakuuta 2000) Aihe: Öljykriisi Suurin syy öljynhinnan rajuun nousuun ei ole öljynviejämaiden järjestön Opecin harjoittama politiikka. Kyse on öljyn puutteesta, joka on seurausta äärimmäisen voimakkaasta maailman talouskasvusta. Vaarana tässä tilanteessa on hintojen vakauden ja kasvuvahdin häiriintyminen. Pyydän komissiolta näin ollen vastausta seuraaviin kysymyksiin: 1. Miksi komissio ei ole ehdottanut Ecofin-neuvostolle hyvin suunniteltua, väliaikaista ja kumottavissa olevaa polttonesteiden veronalennusta? 2. Miksi komissio ei ole samanaikaisesti aloittanut öljyntuottajamaiden kanssa neuvotteluja päästäkseen sopimukseen öljynhinnan vakauttamisesta pitkällä aikavälillä? 3. Miksi maailman suurimmalla talousalueella ei onnistuta sopimaan tuontituotteita koskevista maksujärjestelyistä, joissa ainakin osittain käytettäisiin alueen omaa valuuttaa? Frederik Bolkesteinin komission puolesta antama vastaus (23. marraskuuta 2000) Ensimmäiseksi on syytä muistuttaa, että komission toimivalta energiakysymyksissä on edelleen rajallinen. Perustamissopimukset eivät siis ole tarjonneet erityistä oikeusperustaa, jonka mukaisesti komissio olisi voinut kehittää yhteistä energiapolitiikkaa. Vuodesta 1999 jatkunut raakaöljyn hinnan huomattava nousu on kuitenkin saanut komission ehdottamaan jäsenvaltioille selkeää ja kunnianhimoista strategiaa, joka esiteltiin Biarritzissa kokoontuneelle Eurooppa-neuvostolle asiakirjassa Euroopan unionin öljynsaanti(1). Strategian pohjana on monia toisiaan täydentäviä toimintoja, kuten energian sisämarkkinoiden toiminnan parantaminen, kilpailun lisääminen tuotantoketjun loppupäässä (jalostus-jakelu), öljytuotteiden kysynnän vähentämiseen tähtäävien toimien suunnittelu (esimerkiksi energiansäästöohjelmat, vaihtoehtoisten energiamuotojen aseman vahvistaminen) ja tasapainotus eri liikennemuotojen välillä. Verotuksen osalta komissio haluaa hillitä pyrkimyksiä kompensoida öljyn hinnan nousu veroja laskemalla. Tällainen menettely olisi vastoin yhteisön ympäristö-, energia- ja liikennepolitiikan tavoitteita, ympäristöpolitiikan osalta erityisesti Kioton pöytäkirjaan liittyviä tavoitteita, ja siirtäisi jäsenvaltioiden verovaroja öljyntuottajamaille. Pyrittäessä lähentämään valmisteveroja korkeimpien verojen suuntaan olisi itse asiassa toimittava päinvastaisesti. Myös öljyn saannin yleisten edellytysten suhteen suositellaan useita toimia. Niinpä komission olisi panostettava entistä enemmän yhteistyöhön, jotta Venäjän tuotanto- ja kuljetuskaluston välttämätön kunnostaminen saadaan toteutettua. Kaspianmeren maiden öljyn ja kaasun tarjoamat mahdollisuudet olisi selvitettävä. Lisäksi komission on tarkoitus miettiä, millä tavoin strategisia öljyvarastoja voitaisiin kasvattaa. Keinottelun torjumiseksi pyritään selvittämään rahamarkkinoilla sovellettujen toimintatapojen kaltaisia toimia hinnannousun rajoittamiseksi. Euron käytöllä maksuvaluuttana olisi eurooppalaisten taloudellisten toimijoiden kannalta luonnollisesti lukuisia etuja. Vaikka markkinamekanismit määräävätkin tahdin, jolla eurosta tulee alan viitevaluutta, olisi ehkä myös panostettava yhteisöön energiaa vievien yhteisön ulkopuolisten maiden kanssa käytäviin neuvotteluihin, jotta tähän kauppaan liittyvät maksut voitaisiin vahvistaa euromääräisinä. (1) KOM(2000) 631 lopullinen.